અન્ન અને આહાર એ શરીરના પોષણ અને તંદુરસ્તી માટે છે. ખાણીપીણી એ સ્વાદ અને શોખની વાત છે. આ બંનેમાં ક્યાંય સમાજકારણ કે રાજકારણનો મુદ્દો આવતો નથી, પણ આપણે લાવીએ છીએ. ખાસ તો ખાવાપીવાની બાબતમાં અને શોખની વાતમાં. શું ખાવું અને શું ના ખાવું તે પરિવારની પરંપરાથી નક્કી થતું હોય છે અને મિત્રોની સોબતથી તેમાં સુધારા થતા હોય છે. શોખ મિત્રો અને સહાધ્યાયીઓ સાથેના સંપર્કમાંથી વિકસતા હોય છે અને તેના પર પરિવારની મર્યાદાઓ લાગતી હોય છે. આ બધાની ચર્ચા એટલે નીતિની ચર્ચા. આ નીતિવિષયક ચર્ચામાં નીતિ આયોગના સીઈઓ અમિતાભ કાન્તે વળી એક મુદ્દો છેડ્યો એટલે વાત નીકળી છે. નીતિ આયોગ એ આયોજન પંચનું નવું નામ છે. નામ રૂપ ઝૂઝવાં અંતે તો ઠેરનું ઠેર હોય. નામ બદલ્યા પછી નીતિ આયોગે કંઈ ઉકાળ્યું નથી અને તેના વાઇસ ચેરમેન અરવિંદ પનગઢિયા રાજીનામું આપીને અમેરિકા જતાં રહ્યાં છે. પણ ચર્ચા એ નથી, ચર્ચા એ છે કે નીતિ ઘડવાનું આયોજન થઈ શકે નહીં. નીતિ અનુભવોના આધારે આપોઆપ ઘડાતી હોય છે. ખાણીપીણી બચપણથી કેળવાતી હોય છે અને મોટા થયા પછી વિકસતી હોય છે. શોખ પણ એવી જ રીતે વિકસતો હોય છે.